J. Mikolaj, podpredseda vlády a minister školstva SR: (2009-04-23):
K pánu poslancovi Szigetimu. To znižovanie počtu žiakov, viete, to netreba, hádam, rozdiskutovať. Vyšlo to zdola. Žiadna reforma alebo žiadne zvýšenie kvality bez zníženia počtu žiakov sa robiť nedá. Dali sme trojročné prechodné obdobie, aby sa samospráva, ktorá je zriaďovateľom škôl, na toto mohla prichystať. V minulom roku bolo vyčlenených takmer 300 miliónov Sk a v tomto roku je takisto vyčlenených 300 miliónov Sk, ktoré sú vyhradené na to, aby sa pomohlo tým školám – malotriedky a tak ďalej –, kde majú takéto problémy. Čiže, finančné prostriedky na to sú zabezpečené. Pokiaľ ide o príspevky od zamestnávateľov do vzdelávania, však to chceme. To je cieľ. My by sme boli oveľa radšej, keby išli príspevky do vzdelávania ako do reklám. Keď si zoberiete, koľko miliárd slovenských korún ide do reklám, možno, že to je 6 – 7 miliárd korún, tak by sme boli oveľa radšej, keby šli cez vzdelávanie, povedzme, aj tieto príspevky. Čiže, robí sa všetko pre to, aby sme uľahčili cestu podnikateľskému sektoru dostať príspevky do škôl, do vzdelávania, mimoriadne dôležité pri odbornom školstve a toto je aj vo vzťahu k odbornému školstvu, pretože zákon o financovaní súvisí so všetkým. Každá zmena sa dotýka peňazí, čiže preto musel byť ten zákon, ale tentoraz je jeho novela, kde sme sa snažili už dostať naozaj všetko, aby veci mohli byť uzavreté. Pokiaľ ide o súkromné školy, no, veď áno, cieľom zákona je, aby financovanie bolo rovnaké. To sme tam natvrdo napísali, že príspevky, ktoré dostávajú od zákonných rodičov, nie iných, musia byť použité iba na to, na čo je normatív, aby to bolo naozaj rovnaké, aby to išlo na výchovu a vzdelávanie, a nie, povedzme, na výstavbu bytov, na čo sme prišli, že aj to sa deje o jedno poschodie vyššie atď., atď. Nechcem to rozvíjať. Čiže zrovnoprávňujeme financovanie zo štátnych zdrojov a z tých zdrojov, ktoré sa vyberú od zákonných zástupcov detí. Sankcie – bez sankcie, bez kontroly žiadne riadenie nie je, to viete. Sankcie sme dali najmä z dôvodu súkromných škôl, pretože nemáme dosah, keď je s. r. o., my nemáme žiaden dosah, ako sa s tými prostriedkami, ktoré my do tej školy dáme, vlastne narába. Možno, že vieme získať daňové priznanie, to je všetko. Ale nevieme skontrolovať. Čiže aj preto sankcia. Keď je sankcia, už sa môžeme ísť pozrieť, ako sa s tými prostriedkami hospodári. Pokiaľ ide o pani poslankyňu Nachtmannovú a to, čo tam navrhuje. Veď krajské školské úrady sme zvažovali, či ich zrušiť, či nie, ešte vy sami ste mi v osobných rozhovoroch aj s pánom poslancov Froncom radili, aby som ich nechal, lebo sú predĺženou rukou štátu, ministerstva školstva. No, ale keď sa rokuje o zaraďovaní škôl, kto vie lepšie posúdiť, ako ten, kto v tom teréne pracuje? My od zeleného stola na ministerstve? Čiže sa vyjadrujú, dávajú stanovisko. Oni mi ho dávajú aj dnes, ja si ho pýtam, len je to neoficiálne a niekedy ho aj naša sekcia zakomponuje, niekedy ho nezakomponuje. Ale oni vedia najlepšie, čo sa v tom regióne deje a či tá škola – lebo sú tam aj súkromné školy, aj cirkevné školy, aj materské školy pomaly –, tak ide o to, či je, alebo nie je, či spĺňa podmienky, vie najlepšie posúdiť krajský školský úrad. Keď už to tam máme, tak prečo by túto činnosť vykonávať nemohol? Nie schvaľuje, vyjadruje sa nám k tej žiadosti. Čiže, ja to beriem ako ďalší informačný zdroj. Nič iné. Neschvaľuje, len sa vyjadruje. Pán poslanec Fronc, áno, máte pravdu s touto novelou, do tejto novely by sme naozaj chceli dať všetko. Každú zmenu, ktorú urobíme, tak musíme upraviť aj v zákone o financovaní, pretože bez peňazí v podstate žiadna zmena nie je. A pokiaľ ide o cirkevné školy, cirkevné neštátne, my sme to rozdelili na cirkevné a súkromné školské zariadenia, umelecké školy. V zákone bolo trojročné prechodné obdobie, aby sme pomohli ten systém naštartovať. Vy ste to dali na Ústavný súd. Ústavný súd sa priklonil k nám. No, ale už je prvé stanovisko. Je hotové, aspoň ja viem – to je jedno – no, ale zdá sa, že pokiaľ moje informácie, ktoré mám, že sa ukázalo, ale to je jedno. Teraz sme dali len jednu vec do zákona a je to dohoda aj ZMOS-u, aj cirkví, že bude nariadenie vlády, ktoré rozpíše tieto finančné prostriedky a nariadenie vlády musí byť zo zákona. To je všetko, čo sme spravili. A bude na nariadení vlády koľko, komu, čo. To, čo dala pani poslankyňa Mušková, to len viac rozpisuje, ako by to nariadenie vlády malo vyzerať. To, čo dal pán poslanec Švidroň, hovorí, že musí byť nariadenie vlády, ktoré, teda niektoré ZMOS-u, ktoré samospráva má a je v tom aj tzv. milionárska daň, aby nešli do iných sektorov, ale aby šli priamo do sektoru školstva. A na to vy ako, páni poslanci, právo máte. Chcel by som sa ešte raz poďakovať za podporu, ktorú ste tomuto zákonu vyslovili a dúfam, že to tak aj v skutočnosti bude. Ďakujem pekne. (Potlesk.)